Blahová, Natália, poslankyňa NR SR (2017-04-06):
Ďakujem veľmi pekne. Ja som sa len z obavy z toho, že sa nezmestím do faktickej poznámky, chcela povenovať tomu, čo naznačil vo svojej faktickej poznámke pán poslanec Erik Tomáš, že veď nejde tu o peniaze, pretože peniaze tiekli do tohto zariadenia počas všetkých vlád, a teda nie je teda asi pravdepodobné, že by tento súvis s ochranárskym postojom k zariadeniu Čistý deň mal nejako teda byť dôležitý v tejto veci. Dovolila by som si vám prečítať článok, ktorý bol, ktorý vyšiel na, v denníku SME, je z 30. septembra 2009, napísal ho Tom Nicholson a volá sa Drogy riešia známi SMER-u: Neziskové organizácie blízke SMER-u získali peniaze od úradu vlády aj z ministerstva práce. Neziskové organizácie Cesta životom a Čistý deň spája veľa: projekty pre drogovo závislých, úspechy zo žiadosťami o dotácie a známi na ministerstvách, v parlamente a vo vláde. Projekt Cesta životom zakladala poslankyňa SMER-u Jana Vaľová, z ministerstva práce vedeného kamarátkou Vierou Tomanovou (SMER) dostal projekt dotácie 35 444 eur. Súčasnou šéfkou cesty je Anna Brezíková, ktorá okrem Tomanovej uspela aj u svojej švagrinej Zuzany Mikovej (dnes Tománkovej) z úrady vlády. Kto je Viera Tomanová? Ministerka práce za SMER, jej rezort rozhoduje o dotáciách pre neziskovky. Jana Vaľová – poslankyňa za SMER, zakladateľka organizácie Cesta životom, tá získala dotácie na sociálne projekty za 35 444 eur, hoci ani nerozbehla činnosť. Je členkou komisie, ktorá odklepla peniaze pre Čistý deň. Zuzana Miková je (dnes Tománková), je riaditeľka Generálneho sekretariátu Výboru ministrov pre drogové závislosti na úrade vlády. Rozhodovala aj o dotáciách pre Čistý deň, ktorý zakladala, a pre Cestu životom, ktorú vedie jej švagriná. Anna Brezíková vedie Cestu životom, je Mikovej švagriná. Takto sme boli uvedení do deja. Miková je na vláde riaditeľkou generálneho sekretariátu Výboru ministrov pre drogové závislosti, ktorý nedávno odsúhlasil Ceste životom žiadosť na ďalšiu dotáciu 80-tisíc eur. Žiadosť neskôr odmietol vyšší orgán na úrade vlády vraj pre mediálny rozruch okolo dotácie pre Cestu životom. Miková na vláde rozhodovala aj o dotáciách pre organizáciu Čistý deň, ktorú zakladala. Vaľová bola na ministerstve v poradnej komisii Protidrogového fondu, ktorý tiež dal Čistému dňu peniaze. Čistý deň, ktorý založila Miková, vlani dostal z Protidrogového fondu viac než 2,4 mil. korún (takmer 80-tisíc eur) na resocializácie. Fond sídli na ministerstve práce, ministerka Viera Tomanová je členkou rady, poslankyňa SMER-u, Jana Vaľová je členkou poradnej komisie fondu na posudzovanie projektov resocializácie drogovo závislých osôb. „Pani Vaľová sa nezúčastnila na zasadnutí komisie dňa 11. marca 2008, keď sa posudzovali projekty Čistý deň,“ povedal riaditeľ Protidrogového fondu Miroslav Žufa. „Ale dodatočne vyslovila súhlas s odporúčaniami členov poradnej komisie.“ Na stretnutí zastupovala úrad vlády Zuzana Miková (dnes Tománková), pri rozhodovaní o neziskovke, ktorú zakladala však podľa Žufu nemala hlasovacie právo. Čistý deň dokázal získať aj dotáciu 25-tisíc eur v projekte, ktorý bol podporený Výborom ministrov pre drogové závislosti na úrade vlády, kde teraz šéfuje práve Miková. Peniaze išli na „profesionalizáciu terapeutického tímu v resocializačnom stredisku“. Vyššiu sumu úrad vlády dať ani nemôže. Týždenník Plus 7 dní minulý týždeň upozornil, že Cesta životom, ktorú zakladala poslankyňa SMER-u Jana Vaľová, zasa získala 2 250 a následne 33 194 eur od Tomanovej ministerstva pre sociálne zariadenie vo východoslovenskej obci Repejov, ktoré ešte ani nestojí a nezačalo fungovať. Nie sú to len vládni poslanci a zamestnanci úradov vlády, komu sa podarilo pomáhať vlastným neziskovým organizáciám. Neziskovka Športom proti drogám, ktorú založil Jaroslav Malchárek, brat exministertsva hospodárstva, získala v roku 2008 od Protidrogového fondu dve dotácie vo výške 2 mil. korún. Malchárek je členom poradnej komisie, ktorá tieto dotácie posudzovala, avšak „v prípade posudzovania projektov Športom proti drogám nemal hlasovacie právo,“ povedal Žufa. Rozhovor s pani Vaľovou. O tom, ako sa rozhoduje o protidrogových projektoch, hovorí Jana Vaľová, poslankyňa SMER-u: Poznáte sa so Zuzanou Mikovou z úradu vlády, je švagrinou Anny Brezíkovej, ktorá šéfuje neziskovke Cesta životom, ktorú ste založili? „Ak máte ich otázky, pošlite ich na mail.“ Boli ste členkou poradnej komisie v Protidrogovom fonde, ktorá vlani posudzovala projekty neziskovky Čistý deň, ktorú pani Miková založila? Dostali podporu 2,4 milióna korún. „Ja som v živote taký projekt neposudzovala.“ Ale podľa predsedu fondu Miroslava Žufu ste vyslovili dodatočný súhlas s projektami Čistý deň, takže ste sa s nimi museli oboznámiť, nie? „Bola som členkou poradnej komisie, ale moment, projekty sa posudzujú tak, že každý dostane určité projekty na posúdenie, ale tento projekt som určite neposudzovala.“ Tak prečo by ste vyjadrili s projektom dodatočný súhlas? „Nemám hlasovacie právo, som prizvaný člen.“ Ale s projektom ste dodatočne súhlasili, takže sa pýtam, či si na to pamätáte a prečo ste ho podporili. „Nie, lebo keďže som sa nezúčastnila na komisii, tak som ho nemohla ani posudzovať.“ Aký máte teraz vzťah s neziskovkou Cesta životom? „Dajte mi otázky mailom.“ Koniec rozhovoru. Toľko krátko o tom, že tie vzťahy, o ktorých hovoríme, nemajú vôbec nič s financiami. Ďakujem pekne za pozornosť. (Potlesk.)